Wat is genesing? Ek weet nie of ek dit pertinent geloofsgenesing moet noem nie, want ek glo alle genesing kom in elk geval van God af.
Toe Jesus van die oorkant af terugkom, het die mense Hom verwelkom, want almal was Hom te wagte.Skielik kom daar 'n man aan. Dit was Jaïrus, 'n raadslid van die sinagoge. Hy het op sy knieë voor Jesus se voete geval en Hom gesmeek om na sy huis toe te kom,want sy enigste dogter het op sterwe gelê. Sy was omtrent twaalf jaar oud.Op pad daarheen het die mense om Jesus saamgedrom.Onder hulle was 'n vrou wat al twaalf jaar lank aan bloedvloeiing gely het. Sy het alles wat sy gehad het aan dokters uitgegee, maar niemand kon haar gesond maak nie. Sy het nader gekom en van agter af aan die soom van sy klere geraak, en haar bloedvloeiing het onmiddellik opgehou. Jesus vra toe: Wie het My aangeraak? Toe almal ontken dat dit hulle is, sê Petrus: Here, die mense dring tog rondom U saam en druk teen U.Maar Jesus sê: Iemand het My aangeraak, want Ek het agtergekom dat daar krag van My uitgegaan het.Toe die vrou sien Hy weet dit is sy, het sy van angs gebewe en voor Hom kom neerval. Daar voor al die mense vertel sy Hom toe waarom sy Hom aangeraak het en hoe sy onmiddellik gesond geword het.Toe sê Hy: Dogter, jou geloof het jou gered Gaan in vrede!
Matt 8 : 2
"'n Melaatse man kom kniel toe voor Hom en sê: "Here, as U wil, kan U my gesond maak". Toe steek Jesus Sy hand uit, raak hom aan en sê, "Ek wil, word gesond". En sy melaatsheid was onmiddellik weg."
Ons lees in Matt 8 : 14 van Petrus se skoonma se genesing. In Handelinge lees ons dat as Petrus hulle se skaduwee oor iemand geval het, of as van hulle klere op siekes gelê is, het hulle gesond geword. Hand 5 : 16 sê: "hulle is almal gesond maak!" Inderdaad wonderlike dinge wat gebeur het.
Kan ek en jy vandag vir die Here vra vir genesing? Verseker, maar kom ons kyk na 'n paar praktiese punte.
Jak 5 : 14
"As daar iemand van julle is wat siek is, moet hy die ouderlinge van die gemeente laat kom, en hulle moet vir hom bid en hom met olie salf onder aanroeping van die Naam van die Here".
Uit die gedeeltes:
1. Die sieke moet wil genees word, en die sieke moet die aksie begin; hy moet "die ouderlinge laat kom".
2. Dit is 'n saak van onwrikbare geloof (soos die vrou met bloedvloeiing)
4. Jesus het dikwels 'n aksie gevra, bv. Mark 3 : 5 "Steek jou hand uit". Of Hy het 'n aksie gedoen, bv. spoeg op die doofstomme se tong gesmeer (Mark 7:33), of klei op die blind se oë gesit (Joh. 9:6)
5. Ons lees dikwels dat Jesus eers sê: "jou sondes word vergewe" en "jou geloof het jou gered", voor Hy genesing laat plaasvind het. Ons lees dus nie net van fisiese genesing nie, maar ook geestelike genesing.
1. As ons genesing van die Here vra, het ons sekerlik self ook 'n verantwoordelikheid wat ons moet nakom. As ons 'n toestand oor onsself bring wat ons liggaam benadeel, moet ons sekerlik dit stop voor ons vir genesing bid, of hoe? Ek is seker jy kan dink aan 'n paar elemente waarna ek nou verwys ...
2. As kossoorte, alkohol, chemiese middels, of wat ookal, jou siek maak, staak dit! Dalk het jy rugpyn elke oggend, maar jou bed lyk soos 'n kano – kry 'n ander bed! So is daar seker baie dinge wat ons kan opnoem.
3. Dalk moet jy vir 'n operasie gaan om iets te laat herstel, of tandarts toe vir 'n seer tand. Doen dit, moenie uitstel nie! Iemand het gesê, "'n Dokter, of die mediese wetenskap kan jou net help om die liggaam tot sy geskape posisie terug te bring, maar die genesing kom steeds van God af".
4. So, moenie net jou pille weggooi nie, drink dit, maar doen wat jy ook moet doen van jou kant af. Oefen, dieet, wat ook al nodig is en raak tog van die ewige stres ontslae, dan is jy sommer 50% beter af en gesonder.
Dit is die een kant van die saak. Die ander kant lyk bietjie anders.
Hoewel ons hoofsaaklik die suksesverhale in die Bybel lees, is daar 'n ander harde realiteit in die lewe, waar mense nié genees word nie.
Daarom, sodat ek nie hoogmoedig sou wees nie, is daar vir my 'n doring in die vlees gegee, 'n boodskapper van Satan om my met vuiste te slaan. Drie maal het ek die Here gebid dat dit van my af weggeneem moet word. Sy antwoord was: "My genade is vir jou genoeg. My krag kom juis tot volle werking wanneer jy swak is." Daarom sal ek baie liewer oor my swakhede roem, sodat die krag van Christus my beskutting kan wees. Daarom is ek bly oor swakhede, beledigings, ontberings, vervolging en moeilikhede ter wille van Christus, want as ek swak is, is ek sterk.
Die volgende is realiteite:-
Goeie mense – gelowige mense, word siek en gaan dood
Mense kry swaar in hierdie lewe, en die oudag word by die dag swaarder. (lees Pred 12)
Daar is arm mense en ryk mense. Jy kry gelowiges onder beide
Party mense word gesond en ander nie. Jy kry gelowiges onder beide
Sommiges gaan met swaarkry hulle einde tegemoet en ander sterf "op 'n genadige manier". Jy kry gelowiges onder beide
Party mense vaar net op gladde waters en ander net op storm waters. Jy kry gelowiges onder beide
Sommiges is "met die goue lepel in die mond gebore" en ander drink hulle lewe lank asyn. Jy kry gelowiges onder beide